kardosdrur/scandi-wiki huggingface dataset:
Rambusch

Rambusch er en tysk slægt, som har bredt sig til andre lande, herunder Danmark.

Slægten føres tilbage til Martin Rambusch (ca. 1600) i Buttenheim i Franken, hvis oldebarn, hofjæger i Weikersheim Johan Wolfgang Rambusch (1671-1760), var fader til den danske grens stamfader, lakaj hos kronprins Christian (VI), senere justits-, told- og stempelforvalter i Slesvig by samt ejer af porcelæns- og fajancefabrikken sammesteds Johann Rambusch (1702-1773).

Han var fader til Hartvig Henrik Rambusch (død 1818), som i ægteskab med Petronelle Marie Smidt (1755-1846) var forældre til amtsforvalter og etatsråd Hartvig Henrik Rambusch (1785-1870) og Alhed Marie Smith (1797-1822), som var forældre til exam.jur., stationsforstander i Slesvig by, senere i Frederikshavn, Carl Anton Georg Rambusch (1818-1910), gift med Helene Johanne Amalia Wetche (1818-1892), og til sognepræst Edvard Vilhelm August Rambusch (1821-1896), gift med Anna Olufine Posthuma Olufsen.

Carl Anton Georg Rambusch var fader til oberstløjtnant Edvard Johan Carl Rambusch (1846-1934) og til maskinbestyrer Hartvig Heinrich Andreas Rambusch (1844-1932)

Maskinmester Holger Rambusch (1848-?) var fader til sekondløjtnant og fodboldspiller Henry Andreas Rambusch (1881-1954).

Edvard Vilhelm August Rambusch var fader til generalkonsul, direktør og kaptajn Fritz Henrik Johannes Rambusch (1857-1929), til teatermaler og direktør Frode Christian Waldemar Rambusch (1859-1924), som emigrerede til New York, og til distriktslæge Sigurd Harald Alfred Rambusch (1861-1919), som var gift med Johanne Rambusch, født Faartoft (1865-1944). De var forældre til børnene, direktør Niels Edvard Rambusch (1889-1957), Anna Rambusch (1890-?), økonomidirektør Erik Reinhardt (1892-1945), landsretssagfører, politiker og modstandsmand Hartvig Heinrich Rambusch (1894-1970) og Edvard Vilhelm August Rambusch (1896-?). Hartvig Heinrich Rambusch (1894-1970) var far til overarkivar Sigurd Rambusch (født 1931).

Kommandør i Flåden Jacob Heinrich Victor Rambusch (1825-1886) og hustru Constantine Juliane Hansen (1834-1891) var forældre til maleren Agnes Rambusch, gift Slott-Møller (1862-1937), gift med Harald Slott-Møller.

Bibliografi 
 Sigurd Rambusch: Slægten Rambusch, 1965.

Kilder 
 Dansk Biografisk Leksikon
 Slægtsside
 Ramusch verwandt.de

Nedertyske efternavne
 
Slægter fra Danmark
Slægter fra Tyskland
Varm på is

Varm på is er et underholdningsprogram, der blev sendt direkte på TV 2. Det havde premiere 1. februar 2008 og blev kun sendt i én sæson.

Formatet er oprindeligt udviklet af britiske London Weekend Television. I Storbritannien har Dancing on Ice, som programmet hedder, øget interessen for skøjteløb kraftigt. Programmet er solgt til 12 lande over hele verden, deriblandt Tyskland, Belgien, Norge, Australien og Italien.

Studieværterne i den danske version er Bubber og Lisbeth Østergaard, mens bl.a. Mikkeline Kierkgaard er dommer.

Programmet skulle konkurrere med X Factor, der blev sendt samtidig på DR 1, men blev ikke den succes producenterne havde håbet.

Vinderne blev racerkøreren Nicolas Kiesa og danser Maj Frisendahl.

Deltagerne
 Skuespiller Pelle Hvenegaard og danmarksmester Anna Thomsen 
 Sexolog Joan Ørting og sydafrikansk mester Brad Baudach 
 Skuespiller Jan Linnebjerg og danmarksmester Julia Sandsten 
 Erhvervskvinde Anna Thygesen og tjekkisk mester Ivan Kralik
 Studievært Signe Molde og danmarksmester Johnny Rønne Jensen
 Racerkører Nicolas Kiesa og danmarksmester Maj Frisendahl
 Stuntman Martin Spang Olsen og danmarksmester Anne Mette Poulsen 
 Skuespiller Cecilia Zwick Nash og nordisk mester Henrik Walentin 
 Studievært Benedicte Balling og danmarksmester David Blazek

Henvisninger

Eksterne henvisninger
 Varm med is' hjemmeside 

Tv-programmer fra TV 2 Danmark
Danske talentkonkurrencer på TV
Danske tv-serier fra 2000'erne
Robert Kagan

Robert Kagan (født 26. september 1958 i Athen) er en amerikansk politisk kommentator. Han er uddannet på Yale University, Harvard University samt American University. Han er medstifter af Project for the New American Century (PNAC), som taler om at sikre USA's lederskab i verden. Hans bror Frederick Kagan og far Donald Kagan er ligeledes tilknyttet PNAC og andre neo-konservative institutioner. Derudover er han medlem af Council on Foreign Relations. 

Kagan arbejdede ved Det amerikanske udenrigsministerium (1985-1988) og skrev bl.a. taler til den daværende udenrigsminister George P. Shultz. Kagan er i dag tilknyttet Carnegie Endowment for International Peace, som er en non-profit-organisation, der forsøger at promovere USA's rolle i international politik.

Kagan, som også har skrevet for The New Republic, Policy Review, The Washington Post (månedlig) og Weekly Standard, bor nu i Bruxelles med sin familie.

Han er gift med Victoria Nuland, der tidligere var den amerikanske ambassadør i NATO, og sammen har de to børn, Elena og David.

Bibliografi 
Dangerous Nation: America's Place in the World from its Earliest Days to the Dawn of the Twentieth Century.
Of Paradise and Power: America and Europe in the New World Order.

Eksterne henvisninger 

 Profil på hjemmesiden for "Carnegie Endowment for International Peace" 
 "I Am Not a Straussian" af Robert Kagan 
 "Robert Kagan Follows Father but Forges Own Path" , Andrew Mangino, Yale Daily News
 Robert Kagan profil på den konservative hjemmeside "Right Web"

Historikere fra USA
Politiske kommentatorer fra USA
Lancken-Granitz

Lancken-Granitz er en by og kommune i det nordøstlige Tyskland, beliggende under Landkreis Vorpommern-Rügen på øen Rügen. Landkreis Vorpommern-Rügen ligger i delstaten Mecklenburg-Vorpommern.

Lancken-Granitz er beliggende omkring 15 kilometer øst for Bergen auf Rügen og 4 kilometer vest for Sellin. Den ligger syd for højderyggen Granitz, hvor Jagdschloss Granitz ligger. I syd grænser kommunen op til Rügischer Bodden med bugten Having og til Neuensiener See. En del af Lancken-Granitz ligger i biosfærereservatet Südost-Rügen.

Bebyggelser i kommunen 

Byer i Mecklenburg-Vorpommern
Byer i Kreis Vorpommern-Rügen
George P. Shultz

George Pratt Shultz (født 13. december 1920 i New York City i USA, død 6. februar 2021) var en amerikansk republikansk politiker. Han var USA's beskæftigelsesminister 1969-1970, finansminister 1972-1974 og udenrigsminister 1982-1989.

Shultz har en Ph.D.-grad i industriøkonomi fra Massachusetts Institute of Technology (1949).

I 1989 fik Shultz Presidential Medal of Freedom.

Eksterne henvisninger 

Personer fra New York
Udenrigsministre fra USA
Finansministre fra USA
Modtagere af Presidential Medal of Freedom
Kurt Beck

Kurt Beck (født 5. februar 1949 i Bad Bergzabern, Rheinland-Pfalz, Tyskland) er en tysk politiker, der var fra 1994 til 2013 ministerpræsident i delstaten Rheinland-Pfalz. Han var præsident for Forbundsrådet i 2000/2001. Fra 14. maj 2006 til 7. september 2008 var han formand for det tyske socialdemokratiske parti, SPD. Han blev valgt med 95% af stemmerne og overtog formandsposten efter Matthias Platzeck.

Beck, der er uddannet elektromekaniker, begyndte den politiske karriere som tillidsmand på arbejdspladsen. Han blev medlem af SPD i 1972 og blev formand for SPD i Rheinland-Pfalz i 1993. Han er kendt for sin midtsøgende linje, hvilket også understreges af, at SPD i Rheinland-Pfalz i mange år samarbejde med det liberale FDP i stedet for det venstreorienterede Bündnis 90/Die Grünen, som partiet på landsdækkende plan ellers har samarbejdet med. Siden 2006, hvor SPD fik absolut flertal i delstaten, havde partiet dog dannet regering alene, idet FDP ikke ønskede at fortsætte koalitionen. Ved valget i 2011 mistede partiet sit absolutte flertal og dannede en regering med Bündnis 90/Die Grünen. I januar 2013 trak Beck sig tilbage efter mere end 18 år som ministerpræsident og blev efterfulgt af Malu Dreyer.

Eksterne henvisninger 

 Kurt Becks personlige hjemmeside

Ministerpræsidenter fra Tyskland
Politikere fra SPD
Personer fra Rheinland-Pfalz
Jackson (Wyoming)

Jackson er en by og administrativt centrum for det amerikanske county Teton County i det nordvestlige Wyoming, USA. Byen ligger i den sydlige ende af dalen Jackson Hole mellem bjergkæderne Teton Range og Gros Ventre Range. Byen ligger 1.900 meter over havets overflade.

Beskrivelse 

Byen kaldes af og til, også på nogle kort, Jackson Hole, men dette er ikke korrekt. Jackson Hole er kun navnet på dalen, som byen ligger i. Byen er om sommeren udgangspunkt for mange turisters besøg i nationalparkerne Grand Teton National Park og Yellowstone National Park, der begge ligger nord for byen. Mellem byen og Grand Teton National Park ligger National Elk Refuge, der er hjemsted for verdens største bestand af wapitihjorte, som overvintrer her. Om vinteren besøges byen også af mange skiturister, der kommer for at stå på ski i de nærliggende skiområder. Et enkelt af disse, Snow King Resort, ligger centralt i selve byen, og stedet er et af de få skisportssteder i USA, der er belyst om natten, og er desuden kendt for at have en af områdets stejleste pister. 

Om sommeren kan man hver aften lade sig underholde på torvet af cowboys, der kører i diligence, udkæmper skuddueller, bliver hængt, skændes med suffragetter og meget andet. Denne forestilling, der opføres af frivillige lokale, har spillet siden 1957.

Ud over denne attraktion kan byen prale af at have verdens største pigtrådsrulle, og af de fire porte, lavet af gevirer fra wapitihjorte, som fører ind til byens torv.

Befolkning 
Befolkningstallet var ved folketællingen i 2000 8.647 indbyggere. 89,4 % af disse var hvide. Ingen andre befolkningsgrupper er repræsenterede med over 1 % af befolkningen. 38 % af byens indbyggere er i en eller anden form beskæftigede inden for turistindustrien eller inden for detailhandel. 

Den store turisme i byen har betydet, at der er opstået et egentligt restaurant- og indkøbskvarter, primært i området omkring byens torv. Her finder man blandt andet den berømte bar, Million Dollar Cowboy Bar, der er brugt som kulisse i flere westernfilm, samt den ligeledes kendte, men noget nyere Cadillac Restaurant.

Andet 
En gang om året er byen vært for en konference for forfattere, Jackson Hole Writers Conference, startet af forfatteren Warren Adler og i de senere år har en del berømtheder anskaffet ferieboliger i Jackson. Det gælder fx skuespillerne Harrison Ford og Sandra Bullock, golfspilleren Tiger Woods og USA's tidligere vicepræsident Dick Cheney.

Kildehenvisninger

Eksterne henvisninger 
Om Jackson, fra Jackson Hole.net 
Million Dollar Cowboy Bars historie 
Verdens største kugle af pigtråd 

Jackson
Warren Adler

Warren Adler (født 16. december 1927 in Brooklyn, New York, død 15. april 2019) var en amerikansk forfatter.

Hans forfatterskab består af over 30 romaner, hvoraf den mest kendte nok er Random Hearts, der i 1999 blev filmatiseret med Harrison Ford og Kristin Scott Thomas i hovedrollerne.

Eksterne henvisninger 
 
 Warren Adlers hjemmeside

Romanforfattere fra USA
Personer fra New York City
Jøder fra USA
Crowded House

Crowded House er en australsk-newzealandsk rockgruppe, der blev dannet i 1984. Bandet er mest kendt for sangene "Weather With You" og "Don’t Dream It’s Over". 

Bandet udsprang af 1970'er-bandet Split Enz, som både sangeren og sangskriveren Neil Finn og trommeslageren Paul Hester spillede i. I dag består bandet af Neil Finn, Liam Finn, Nick Seymour, Mark Hart og Matt Sherrod.

Crowded House gik hvert til sit i 1996, men blev gendannet i 2007, hvor studiealbummet Time On Earth blev udgivet.

Diskografi 
 Crowded House (1986)
 Temple of Low Men (1988)
 Woodface (1991)
 Together Alone (1993)
 Recurring Dream (1996)
 Afterglow (1999)
 Farewell to the World (Live) (2006)
 Time on Earth (2007)

Eksterne henvisninger 

 Officiel hjemmeside

Rockgrupper fra Australien
Musikgrupper fra New Zealand
Har spillet på Roskilde Festival
Musikgrupper fra 1984
Sunset Crater

Sunset Crater er en kegle af vulkansk aske nord for byen Flagstaff i Arizona, USA. Krateret ligger inden for grænserne af Sunset Crater National Monument.

Sunset Crater er den yngste af en serie vulkaner, der hænger sammen med de nærliggende San Francisco Peaks. Vulkanen havde sit første udbrud i 1064, og det sidste større udbrud forekom i 1100. Ved dette udbrud nåede vulkankeglen sin nuværende højde på ca. 300 meter. Da området, hvor vulkanen ligger imidlertid ligger i omkring 2.100 meters højde, måles vulkanens højde over havet til 2.451 meter.

I det 13. århundrede kom et mindre udbrud, hvorved vulkanens top blev dækket af røde og gule klipper, hvilket har givet vulkanen dens navn. Vulkanen har til gengæld givet det engelske navn til en plante af slægten rørblomst, Sunset Crater Beardtongue (Penstemon clutei). Vulkankeglen er ved at blive bevokset af fyr og forskellige vilde planter.

Tidligere var der adgang til vulkankrateret, men National Park Service, der administrerer området, har på grund skadevirkninger efter turister, lukket for adgangen.

Eksterne referencer 

 NPS side om Sunset Crater
 Fakta om San Francisco vulkanområdet 

Arizona
Beskyttede områder i USA
Vulkaner i USA
Universität der Künste Berlin

Universität der Künste Berlin (UdK) er et tysk universitet, der blev dannet i 1975 ved en sammenlægning af Staatlichen Hochschule für Bildende Künste og Staatlichen Hochschule für Musik und Darstellende Kunst zur Hochschule der Künste Berlin (HdK). Rødderne går imdidlertid helt tilbage til oprettelsen af Akademie der Künste i 1696. Universitetet har fire fakulteter; billedkunst, musik, medier og design samt scenekunst. Universitetet har 4.500 studerende og er en af de største akademiske institutioner indenfor musik og kunst.

Eksterne henvisninger 

 Universität der Künste Berlins hjemmeside

Universiteter i Tyskland
Uddannelse i Berlin
Helsepædagogik

Helsepædagogik er Rudolf Steiners pædagogik for udviklinghæmmede, baseret på Steiners religiøse livsanskuelse antroposofien, der tager udgangspunkt i reinkarnationen og karmalæren (læren om sjælevandring).

Rudolf Steiners helsepædagogik tager udgangspunkt i, at ethvert menneske – uden hensyn til begavelse eller intelligens, – er et evigt sjæleligt og åndeligt individ. Steiner mente derfor, at selv om et fysisk legeme var sygt, kunne sjælen stadig være rask. Den udviklingshæmmedes sjæl blev derfor et centralt element i Steiners helsepædagogik.

Pædagogiske tiltag som håndværksmæssige, kreative og musiske aktiviteter er vigtige redskaber i helsepædagogikken, da de skal medvirke til, at Steiners pædagoger når ind til den sunde sjæl i det syge legeme.

Rudolf Steiners helsepædagogik har opnået en vis anerkendelse i specialpædagogiske kredse, men er også blevet kritiseret for, at de helsepædagogiske institutioner kan virke lukkede i forhold til omverdenen – og at de ikke fortæller om pædagogikkens religiøse baggrund.

Eksterne henvisninger 
Levefællesskab med Rudolf Steiners helsepædagogik

Pædagogik
Rudolf Steiner-børnehave

Rudolf Steiner-børnehaver er ligesom Rudolf Steiner-skoler baseret på Rudolf Steiners pædagogik, som tager udgangspunkt i Steiners filosofiske livsanskuelse.

Barnets omgivelser skal være rolige, trygge og efterlignelsesværdige. Det gælder i særdeleshed de voksne - de skal være gode forbilleder, da det er dem, som barnet efterligner. Ifølge filosofien er efterlignelseskraften den vigtigste i den første periode i børnenes liv. 

Hver Steiner-børnehave har sit eget præg, men børnehaverne er generelt kendt for deres brug af naturmaterialer og har fået anerkendelse for sin kreative, økologiske og ikke-materialistiske tilgang til hverdagen. 

Der skal være kvalitet og æstetik i materialerne. Derfor fravælges typisk plastiklegetøj og maden er biodynamisk eller økologisk.

De voksne i børnehaven 
Der lægges vægt på at de voksne møder børnene der hvor de er. F.eks. ved at hilse på dem om morgenen og kigge dem i øjnene. Målet er at opnå en bevidsthed om barnet.

En pædagogisk øvelse kan f.eks. være at de voksne skal lukke øjnene og kunne beskrive barnet og hvordan det er. 

I stedet for at anvise og belære skal de voksne gebærde sig med aktiviteter der fylder børnene med inspiration, f.eks. gennem eventyr, men også gennem de praktiske gøremål. 

Målet er stille nogle rammer op hvor børnene selv udfolder sig og får afprøvet deres viljeskraft.

Rytmer 
Typisk inddeles hverdagen i rytmer. 

En daglig rytme, med eventyrfortælling, sanglege/skuespil, madlavning og andre praktiske gøremål, og fri leg. 

En ugentlig rytme med forskellige aktiviteter de forskellige dage. 

Og årsrytmer med årstidsfester der følger nogle af de gamle traditioner, f.eks. høstfest i høsten og lanternefest sent på efteråret når det bliver tidligt mørkt hvor børnene går med lanterner.

Små ritualer 
Et særkende er forskellige små ritualer der vækker børnenes fantasi og støtter op om de aktuelle aktiviteter. F.eks. tænder de voksne et stearinlys før spisetid med ordene "flammefugl kom!" og understreger på den måde, gennem den daglige gentagelse og børnefællesskabets reaktion, at nu er den frie leg slut og nu skal man sidde roligt og spise.

Eksterne henvisninger 
 Danske steiner-børnehaver 
Kritisk dansk hjemmeside 
 Kritisk norsk hjemmeside

Pædagogik
Stealing My Heart

"Stealing My Heart" er en sang fra det engelske rock ‘n’ roll band The Rolling Stones. Sangen, som blev skrevet af makkerparret Mick Jagger og Keith Richards, blev skrevet til bandets opsamlingsalbum fra 2002 Forty Licks, og den er en ud af fire nye sange der blev skrevet til albummet. 

Sangen blev indspillet af følgende musikere. Jagger sang og spillede sammen med Richards og Ron Wood de elektriske guitarer. Richards og Wood spillede desuden også nummerets akustiske guitarer, og Wood spillede også slide guitaren. Trommer og bass blev spillet af henholdsvis Charlie Watts og Darryl Jones. Keyboard blev spillet af Chuck Leavell .

Eksterne henvisninger 

Tekst til sangen

Fodnote 

Rolling Stones-sange
Hermanubis

Hermanubis er en gud, der kombinerer træk fra Hermes (græsk mytologi) og Anubis (ægyptisk mytologi). Hermes og Anubis havde begge ansvaret for at lede sjælene videre til dødsriget.

Han blev afbildet med sjakalhoved på en menneskekrop og bærende Hermes' karakteristiske stav (kendt under navnene: hermesstav, merkurstav, kerykeion og kaduce).

Guden optræder hos såvel Plutarch, som Apulejus fra Madaura.

Græske guder
Egyptiske guder
Lietzow

Lietzow er en by og kommune i det nordøstlige Tyskland, beliggende under Landkreis Vorpommern-Rügen på øen Rügen. Landkreis Vorpommern-Rügen ligger i delstaten Mecklenburg-Vorpommern.

Lietzow er beliggende ca. 11 km nordøst for Bergen auf Rügen. Den ligger på en skovbevokset højderyg på det smalleste sted mellem Großer Jasmunder Bodden og Kleiner Jasmunder Bodden, og i den nordøstlige del af kommunen finder man Großer Wostevitzer See.

Bundesstraße 96 og jernbanestrækningen Stralsund–Sassnitz løber gennem kommunen. Vejdæmningen blev bygget i 1868 og jernbanedæmningen i 1891. Området er en del af halvøen Jasmund.

Bebyggelser 
 Lietzow
 Borchtitz
 Semper

Byer i Mecklenburg-Vorpommern
Byer i Kreis Vorpommern-Rügen
Emboli

En emboli er et objekt, som eks. en blodprop, der føres fra ét sted til et andet i kroppen, hvor det sætter sig fast i et kar og forårsager vævsdød i det tilstoppede kars forsyningsområde. En embolus bevæger sig med blodstrømmen indtil den når en arterie, som den ikke kan passere, hvor den sætter sig fast. For eksempel kan løsrevne tromber fra benenes vener sætte sig fast i lungearterierne og danne lungeemboli.

Behandling af emboli kan bl.a. omfatte operativ fjernelse, trombolytisk behandling eller antikoagulationsbehandling

Kardiovaskulære sygdomme
Rigas byvåben

Rigas våbenskjold er våbenskjoldet for Letlands hovedstad Riga. Der findes både et lille og et stort. Det har haft sin nutidige form siden 1988. Det nuværende skjold er en genindførelse af skjoldet fra 1925.

Historie 
De ældste skildringer af Rigas våbenskjold findes på seglet i perioden 1225-26 og 1330-40. Allerede der findes de vigtigste heraldiske elementer, som det nuværende skjold indeholder. Heriblandt den åbne byport, som symboliserer byens i middelalderen erklærede åbenhed og selvstændighed. Rigas bystyre blev i 1201 anerkendt af Biskop Albert (korsstaven står sandsynligvis for biskoppens magt over byen). De krydsede nøgler står for byens skytshelgen, St. Pētera. Tillige handler det om nøglen til himmelen, som beskrevet i bibelen: "Jeg vil give dig himmerigets nøgle". I den øverste del af seglet befandt sig yderligere et biskopscepter fra den Tyske Ordens kors, idet byen var underlagt denne. Tilføjet blev desuden hurtigt løven i døren, der står for rigaboernes forsvarsberedthed.

I 1554 blev løverne tilføjet som nye heraldiske elementer og blev påført skjoldet som bærere. At disse skulle symbolisere afhængigheden af Sverige er usandt, da byen først i 1621 blev erobret af dette kongerige. I 1656 erhvervede byen desuden retten til at afbilde den svenske konges krone. Dette var en belønning for den heroiske indsats, byen havde ydet under den russiske belejring af Riga.

I begyndelsen af det 18. århundrede overtog russerne trods modstand magten, og byen var fra 1710 underlagt zar Peter den Store. Russerne ændrede derpå tegnene i våbnet – skjoldbæreren blev den delte tvehovedede ørn som på det russiske våben. Sådan forblev det indtil det 20. århundrede. I 1918 blev Letland uafhængig, og i 1923 blev ørnen igen erstattet af løverne.

I 1925 blev det ændrede våben officielt anerkendt, men allerede i 1940 blev det gjort uvirksomt, idet byen nu var under sovjetisk styre, der generelt ikke tillagde et byvåben nogen betydning. Først i 1967 fik Riga igen et våben, som dog sammenlignet med den tidligere version var forandret. Således blev frem for alt den Tyske Ordens kors erstattet af Sovjetunionens røde stjerne i udformningsforslagene. I stedet for løven i porten blev årstallet for byens grundlæggelse (1201) indskrevet. Derudover svarede farverne til farverne i det lettiske flag under sovjetstyret. Våbnet på denne tid stemte i denne udformning absolut ikke overens med de strenge heraldiske regler.

I 1988, altså umiddelbart før den endegyldige uafhængighed i august 1991, blev våbnet fra 1925 genindført.

Fodnoter

Eksterne henvisninger 
 Mønter i fristaten Riga
 Rigas historiske mønter 
 Information om våbnet på riga.lv 
 Våbnets historie på riga.lv 

Byvåben
Heraldik